LidanRubinov/Halacha-QA huggingface dataset:
שאלה: דיני קבורה של מי שהתנצרה: חברתי אומרת שיהודי שמי שהמיר דתו לנצרות או מי שהוא אתטיסט או משיחי לא יכול להקבר כיהודי אלא אם כן ימיר דתו חזרה ליהדות. אני טענתי שכולנו נולדנו יהודים, איננו יכולים לשנות זאת וכל אחד מאיתנו זכאי לקבורה יהודית וצריך להקבר כיהודי. מי מאיתנו צודקת?
תשובה: חברתך צודקת שאין מתאבלים על אנשים כאלו כמפורש בשו"ע יורה דעה סימן שמה סעיף ה' ונהגו לקוברם בחלקה נפרדת כדי לא לפגוע ביהודים כשרים שיקברו כאלו אנשים לידם. כמובן שאין הכוונה לסתם יהודים חילונים אלא לכאלה שהמירו את דתם ולא רצו להיקרא יהודים. לכן אני מסופק לגבי אתאיסט אם הוא נכלל בכלל הממיר לנצרות והמשיחי. הרב רואי מרגלית. לתשובת הרב יעקב אריאל.
שאלה: הדפסת ספר בחול המועד: ב"ה ספר חידושי תורה שכתבתי הגיע לבית הדפוס. האם חשיב בגדר "דבר האבד" שאוכל לתת אור ירוק להדפיסו בחול המועד (לא אצטרך לשלם יותר אם אורה להם להמתין עד אחר פסח)?
תשובה: זה לא עונה להגדרה של דבר האבד ואפשר להמתין עם ההדפסה עד לאחר החג. הרב חיים כץ.
שאלה: חתימה על מסמך משפטי בחול המועד: לצורך מכירת דירה (החתימה על החוזה כבר בוצעה) עלי לחתום על מסמך נוסף. האם מותר לחתום בחול המועד מכיוון שאז אהיה ליד העו"ד שלי ולא אצטרך לשלם תוספת על חתימה זו או שעלי לחתום אחרי חול המועד ואז אצטרך לשלם לעו"ד אחר? האם זה בכלל מכוון מלאכתו למועד? האם שיקול נוחות מתיר חתימה במועד?
תשובה: זה לא עונה על ההגדרה של דבר האבד שלא יהיה תקנה או יהיה אובדן רכוש של האדם, למרות שתצטרכי להוסיף כסף לאחר מכן. ובעז"ה ה' ימלא חסרונך בעבור המועד. הרב חיים כץ.
שאלה: כשרות רכב פרטי: במהלך השנה כולה לא אחת יצא לי לאכול ברכב שלי חמץ (הרכב משמש אותי לעבודה). הרבה פירורים נופלים מתחת למקומות ואביזרים שקשה מאוד להגיע ולנקות אפילו עם שואב בעוצמה חזקה. האם מותר להשתמש ברכב במהלך הפסח? את מה שניתן לנקות אני מנקה היטב.
תשובה: מותר להשתמש ותנקה עד היכן שידך מגעת. הרב חיים כץ.
שאלה: מותר לשיר עם הש"ץ? : האם מותר לשיר בחזרת הש"ץ קטעים מהתפילה ביחד עם שליח הציבור?
תשובה: אפשר לשיר עם הש"ץ ורק לדבר אסור בחזרת הש"ץ וכן נוהגים בהרבה עדות ישראל. הרב רואי מרגלית.
שאלה: שרות לאומי שנתיים - המשך: בהמשך לתשובת הרב בנושא קיצור השרות הלאומי רציתי לשאול כדלהלן: אני משרתת במקום בו אם אשאר בשנה הבאה אוכל לתרום הרבה יותר מבת שתבוא שנה ראשונה. לפי נסיוני לוקחת חצי שנה רק להתאקלם במקום, מה גם שזה מקום קשה יחסית. בנוסף זה תפקיד שמחייב הכרות עם האוכלוסיה ובעיותיה. האם באופן גורף צריך להמנע משנתיים שרות לאומי? מדוע? ואם אוכל לתרום יותר מבת חדשה שתגיע למקום?
תשובה: איני יכול להשיב לך תשובה לשאלתך האישית כי איני מכיר אותך, אך השיקול צריך להיות רחב ולא רק במבט על השנה הקרובה אם את תלכי ללמודים ואחר כך בכל שנה תוכלי לתרום תרומה משמעותית גדולה בעבודת החינוך או בתחום חשוב אחר אם למה עכשו לתרום פחות. אם אין כוונתך לתרום אלא בשנה הקרובה בלבד ואחר כך את רוצה לעשות לעצמך אם כן עדיף להמשיך עוד שנה באותו מקום בשרות הלאומי.
שאלה: נישואים של ממזר לגרושה: אני גרושה בת 27 מזה 7 שנים עם ילד. הכרתי בחור יהודי שסיפר לי שהוא ממזר. אמא שלו נפטרה לפני שנתיים. הרב אמר לו שאסור לו להתחתן עם יהודיה ומותר לו להתחתן רק עם גיורת ואם הוא יתחתן הוא ימות או יקרה אסון. האם זה נכון? אנחנו אוהבים ויש ביננו זוגיות טובה ורוצים להתחתן וללדת ילדים.שנינו שומרים מצוות ושנינו יהודים. מה עושים במצב שכזה? החבר שלי שהוא מאוד מתוסכל מזה והוא עצמו בן 27. האם הוא אשם במעשה של אימו?
תשובה: לא יבוא ממזר בקהל ה' נאמר בתורה. הוא אינו אשם, אך כשם שאם שנטלה תרופה מזיקה בעת הריונה גורמת למום בבנה כך גם אישה העוברת עבירה חמורה של זנות. כדאי בכל זאת לבדוק היטב את ממזרותו בבי"ד מוסמך או אצל גדולי הדור.
שאלה: לימוד תורה אחרי חיכוך בשיער: האם צריך ליטול ידיים אם חיככתי בשערי? גם באמצע לימוד?
תשובה: החוכך בשערו צריך ליטול ידיים, אך אם הוא באמצע לימוד או בתפלה כתב המשנה ברורה שדי אם ינגב ידיו בבגדיו. הרב רואי מרגלית.
שאלה: שמירת קבצים במחשב בחול המועד: ראיתי תשובה של הרב על כך שניתן לכתוב במחשב בחוה"מ, אך אין לשמור את הקובץ על דיסקט חדש משום עשיית כלי. האם מותר לשמור קבצים על הדיסק הקשיח של המחשב (שאינו חדש וכבר יש עליו קבצים רבים אחרים)? האם יש הבדל בין קובץ חדש שיוצרים לבין קובץ ישן שמשנים בו נתונים ורוצים לשמור אותו בגירסתו החדשה? השאלה לצורך עבודה אקדמית שיש להגיש אחרי החג, וספק רב אם יהיה ניתן לסיימה אם לא אתקדם בה גם בחוה"מ.
תשובה: מותר לשמור קבצים בתוך המחשב ואף ליצור קבצים חדשים. אין לשמור קובץ בדיסק חדש.
שאלה: מדד לדרגת האמונה בה: איך אדם יכול לדעת אם הוא בדרגה טובה באמונה בה?
תשובה: אם יש שמחה בעבודת ד' ואוהבים לקיים מצוות באמת, זה מראה שנמצאים בדרגה טובה באמונה. אמונה בד' היא לדעת שכל מה שקורה הכל מד' והכל לטובה ולקבל גם את הייסורים באהבה. אכן תמיד אפשר לעלות עוד ולהתקדם באמונה, אך מותר וגם נכון לשמוח על מה שכבר הגעת אליו.
שאלה: קטן קורא בתורה? : האם קטן היודע לקרוא לפי כל הכללים יכול לעלות לתורה ולקרוא בציבור? אני יודע שאצל התימנים עולים כבר מגיל 5.
תשובה: ביתר העדות לא נוהגים להעלות קטן לתורה אלא למפטיר.
שאלה: איך מכשירים כלי פלסטיק לפסח: כיצד ניתן להכשיר כלי פלסטיק לפסח כגון חלקי המיקסר השונים?
תשובה: אם השתמשו בהם בחמץ אז מכשירים בהגעלה במים רותחים. הרב חיים כץ.
שאלה: דבש כשר?: איך דבש הוא כשר? הרי הדבורים הן שרצים, ושרץ מעביר טומאה למשקה ודבש הוא אחד מהמשקים שיכולים לקבל טומאה.
תשובה: הגמ' בבכורות דף ז שואלת את שאלתך ושתי תשובות בדבר: א. התורה התירה דבש בפירוש. ב. הדבש אינו ועובר דרך גופה של הדבורה אלא מתמצא בכיס מיוחד מחוץ לגופה.
שאלה: להכשיר כוס זכוכית: בביתי כוסות זכוכית שהשתמשנו בהם לחלב רותח. האם אני יכול להשתמש בהם מעכשיו להיות פרווה?? אם לא, האם אפשר להכשירם להיות פרווה?
תשובה: אם הכוונה לשתות בהם מעתה ואילך רק דברים פרווה, אין כל כך צורך להכשירם, כי אפילו בתוך סעודה בשרית מותר לשתות בהן, ורק צריך להיזהר שלא לשתות בהן יחד עם אכילת הבשר, אבל אח"כ או לפני כן מותר. מכל מקום כדי לבטל כל הגבלה, ולהופכם לפרווה, צריך להגעילם במים רותחים. כל זה לפי מנהג רוב ישראל, שמחמירים לומר שכלי זכוכית יכולים לבלוע ומקילים שאפשר להגעילם. יש מהאשכנזים שמחמירים שכלי זכוכית בולעים ואינם פולטים, לפיהם לא ניתן להופכם לפרווה ויש מהספרדים שמקילים שאינם בולעים כלל, ואינם צריכים שום הכשרה (כך דעת שו"ע והגרע"י).
שאלה: מותר לאכול בערב פסח בכלי חמץ?: בחג הפסח (כל השבוע) לא נהיה בבית. לכן אנחנו לא מכשירים את הבית. מה מותר לאכול בערב חג? האם מותר לבשל בסיר שאינו כשר לפסח (בלי חמץ) ולאכול את התבשיל בצהריים?
תשובה: לאחר זמן אכילת חמץ בערב פסח אסור לאכול בכלי חמץ או מכלי שבושל בו בחמץ אף אם המאכל שאוכל עכשיו כשר לפסח. הרב חיים כץ.
שאלה: צבע וגובה הנעל : האם יש איסור לנעול נעל בצבע אדום או וורוד בולט? האם יש הגבלה לגובה הנעל?
תשובה: דבר בולט מדי וחריג מדי אינו צנוע ולכן אינו הולם בת ישראל.
שאלה: נעליים לבנים: האם יש הגבלה לגבי סוג הנעל שנועל הבן? אלגנטית, ספורט, סנדל, וכו?
תשובה: הבגדים וגם הנעלים מאפיינים את האדם. ומכיון שצריך לשאוף למדות טובות כענווה וצניעות, על כן מין הנכון שהבגדים יהיו צנועים ומכוונים למדות שיש לשאוף אליהם. אין הגבלה לגבי סוג הנעל אם היא מתאימה למגמה האמורה לעיל.
שאלה: בית עלמין בחודש ניסן: אם יום השנה חל ב- ל ניסן האם יש בעיה לעלות לבית העלמין?
תשובה: מן הראוי לדחות את העליה לאחר ר"ח.
שאלה: בשמים וחומרי ניקוי בפסח: האם מותר להשתמש בבשמים בפסח? האם צריך כשר לפסח בחומרי ניקוי שלא ראויים למאכל כלב?
תשובה: א. נהגו לא להשתמש בצפורן בגלל חשש של עירוב חמץ בהכנתו. ה"ה בשמים המכילים אלכוהול תוצרת חוץ יש בהם חשש חמץ. ב. חומרי ניקוי אינם ראויים לאכילת כלב ולכן אינם צריכים הכשר.
שאלה: מה זה קיטניות?: האם אפשר לקבל רשימה או הגדרה של כל מה שנקרא קיטניות?
תשובה: רשימה קשה לקבל כי יש מקומות שהוסיפו ויש מקומות שלא היה אצלהם את אותם קטניות ולכן אין רשימה אחידה מוסכמת. עם זאת יש הגדרות מאוד בסיסיות והדברים הובאו בשיעור של הרב דב ליאור שליט"א: א - כל קטניות שבמהלך הכשרתם לאכילה לא באו במגע עם מים. בין אם זה בצורה של קליות (כגון לקלות בבית גרעיני חמניות ללא מים וכן גרגרי תירס וכיו"ב) ובין אם זה בשמן שבתהליך ייצורו לא בא במגע ובהשרייה במים, (כפי שהתיר מרן הראי"ה קוק זצ"ל שמן שומשומין שנעשה בכבישה יבישה, וה"ה היום שמן סויה) וכך כותב בשו"ת מהרש"ם (סימן תנג ד"ה  ובשו"ת יוסף דעת ) שבכי האי גוונא שלא בא במגע עם מים אין לאסור משום שלא שייך שהטפל יהיה חמור מן העיקר, וגם גרגרי חיטה מותר לקלות ולאכול בפסח. ב - תערובת קטניות שהתערבה לפני הפסח, כותב על זה בשו"ת  נחלת יצחק  (סימן יא) לר  יצחק אלחנן ספקטור, שהיה נחשב בדורו ל משיב שבדור  שבקבלת מנהג זה לא קבלו על עצמם תערובת קטניות שהתערבה והתבטלה לפני הפסח והיא מותרת בפסח. ג - בסוגי קטניות שלא היו בזמן קבלת המנהג אין להחמיר, והרב משה פיינשטין זצ"ל התיר בוטנים, וה"ה אפשר להתיר סויה שהובאה רק לפני כמאה שנה ליבשת אירופא. אין הגדרה בוטנית לקטניות ולכן קשה להגדיר מה נכלל בזה, בדברים שהם  מידי דמדגן  שדומים למיני דגן, ולכן אין לנו אלא מה שנהגו, ודבר זה אינו לא דאורייתא ולא דרבנן אלא מנהג ולכן מה שנהגו יש להמשיך ולהקפיד אך מה שלא אין סיבה להחמיר בזה. ד - כלים שבושלו בהם קטניות אינם נאסרים, כך כתב גם הרב עובדיה שליט"א, ורק את הקטניות עצמם אין לאכול, כי לא קבלו זאת על עצמם, אך יש בזה מידת חסידות. ה - קטניות בעודם במצב של ירקות חיים כמו אפונה בתרמילים, ושעועית ירוקה וכיו"ב מותר ואין בזה גזירת קטניות שעדיין זה לא מידי דמדגן. ו - מי שנהג להחמיר באחד הדברים הנ"ל מתוך אי ידיעה וחשב שזה כלול בעיקר המנהג אינו צריך התרת נדרים כי זה בטעות. אא"כ נהג בידיעה שמחמיר על עצמו שאז צריך התרת נדרים אם קשה לו להמשיך במנהגו. הרב רואי מרגלית.
שאלה: לימוד למבחן בשבת: האם מותר לי ללמוד למבחנים בשבת או שיש בזה בעיה של מכין משבת לחול (והאם מדובר רק על מקצועות חול או גם על מקצועות קודש)?
תשובה: אסור להכין משבת לחול, אך מי שלומד לשם הלימוד עצמו אינו רואה בכך הכנה ומותר לו. הלב יודע אם לעקל או לעקלקלות. לדעת הרשב"א מותר לעסוק בחוכמת חול בשבת לדעת הרמב"ם אסור.
שאלה: ברכה על עוגות של פסח: מה מברכים על עוגות של פסח שעשויות מקמח מצה וקמח תפו"א?
תשובה: עוגות מקמח מצה ברכתן מזונות ומקמח תפו"א - שהכל.
שאלה: מיקרוגל משולב עם גריל: האם ניתן להכשיר מיקרוגל משולב עם גריל לפסח ובכלל? איך ניתן לעשות זאת?
תשובה: דינו כתנור לענין הכשרתו וממילא דינו תלוי במחלוקת הפוסקים אם ניתן להכשיר תנור לפסח. לפוסקים המכשירים יש לנקותו היטב ולהפעילו במשך שעה על החום המירבי של הגריל. הרב חיים כץ.
שאלה: קידוש לנשים בשבת בבוקר: ממתי האישה מתחייבת בקידוש בבוקר? אישה הרוצה לשתות משקה חם לפני התפילה חייבת בקידוש או לא? ומה לגבי אכילת עוגה יחד עם זה?
תשובה: חובת קידוש חלה מיד עם סיום תפילת שחרית. ומכיון שאישה בימינו חייבת להתפלל כל יום תפילת עמידה, מיד עם סיום תפילת העמידה היא חייבת בקידוש ואסור לה לטעום שום דבר לפני קידוש. לפני התפילה מותר לשתות משקה חם. לאכול אסור אלא א"כ התפילה ארוכה והאישה חלשה.
שאלה: כשרות מוצרים ללא צורך: מדוע על חומרי ניקוי שונים (אקונומיקה, וכדו ) יש כשרות בכלל ובד"צים בפרט? האם אין כאן החמרות מיותרות ללא צורך, תוספת מחיר לא מוצדקת ואולי גם קצת גרימה לשנאת דת?
תשובה: אתה בהחלט צודק, ולא שייך ענין של כשרות כלל בדברים אלו. ואפילו לפסח שבו נאמר "לא ייראה ולא יימצא" - אין צורך להקפיד שלא יהיה חמץ במוצרי נקיון משום שאינם ראויים למאכל כלב.
שאלה: תחליף חלב שאינו לפסח: יש לי תינוקת בת 10 חודשים והיא אוכלת רק חלב סימילאק. לא ירקות, לא פירות וגם לא מעדנים. גם מטרנה היא לא שותה כי זה לא מתאים לה. מה אני עושה אם הסימילאק לא כשר לפסח וזה האוכל היחידי שהיא שותה?
תשובה: אם אין תחליף מתאים וזהו מאכלה היחיד מותר לה לאוכלו משום פיקוח נפש.
שאלה: קטניות בצבא: כעורך סדר בצבא, קיבלתי פיצוחים (קטניות) על מנת לחלקם לחיילים בעת הסדר ו או לאחריו. האם להזהיר? האם כדאי לא לחלק?
תשובה: אין לחלק קטניות בפסח כי יש חיילים שהדבר אסור להם. אמנם צריך לברר באלו קטניות מדובר. בוטנים לא נחשבים קטניות לדעת חלק מהפוסקים, בתנאי שהקלייה נעשתה בהכשר.
שאלה: סגולה של פסח: אני יהודי מהעדה המרוקאית. יש מנהג עתיק שנוהגים בסוף החג הראשון של פסח, (תחילת ספירת העומר) נוהגים לחלק שקית עם מלח לסגולה לשמירה, ושמים את זה בכיס או בתפילין. האם זה עבודה זרה? או שזה אמונה טפלה. שאלתי את השאלה כיוון שבנוגע לחוט האדום ששמים אמרו לי שזה בא מעבודה זרה (מהבודהיסטים משהו כזה) האם גם זה?
תשובה: אכן צריכים להיזהר בדרך כלל בכל מיני סגולות כאלה שאולי מקורם מע"ז או מאומות אחרות, אך במלח לא נראה שיש בעיה, כי לא ידוע שעושים באיזה מקום כך לעבודה זרה ואולי זה מועיל למזיקים או לשמירה מעין הרע. וצריך לשאול את זקני רבני העדה אולי נמצא כתוב באחד הספרים על כך. וראיתי בעיני שמפזרים מלח בתוך מכונית חדשה נגד עין הרע. סגולה נוספת לשמירה בדרכים שראיתי כתוב בספר מנורת המאור למהר"י אבואב היא לקחת עמו את הערבה מחג הסוכות ויש אנשים ששמים אותה ברכבם באופן קבוע. כמובן שיש להיזהר שלא ידמה אדם בנפשו שיש ביד הדברים האלו כח להחיות או להמית כי אין עוד מלבדו. הרב רואי מרגלית.
שאלה: שנאה עצמית: אני בן 15 יש לי בעיה שאין לאף אחד אני לא שונא אף אחד ותמיד (לפחות מנסה ) דן אנשים לכף זכות אבל אני פשוט שונא את עצמי אני הדבר הכי לא. שה ברא אני כל הזמן מנסה להיתחזק ובבית קוראים לי פנט ולפעים גם מרימים קצת את הקול בעצבים חושבים שאני מפגר וכן גם אני חושבים שאני בכלל לא קיים יש לי בעיה עצומה בלימודים מקצוע ספציפי וחשוב מאוד פלוס אני שונא את איך שאני נראה ועוד הרבה דברים בבקשה תעזרו לי כי כל הזמן רק מעירים לי
תשובה: אתה בחור עם אופי נפלא. ורק דבר אחד עליך לשפר ללמד זכות גם על עצמך כי גם אתה בן אדם ועליך להסתכל על עצמך בעין טובה לראות את מעלותך ולשמוח בהם. וגם אם קשה לך בלימודים אם אתה משתדל זה העיקר. ומה שאתה לא יכול זו לא אשמתך ואין עליך להצטער בגלל זה. חזק ואמץ ואם בכל זאת אתה מרגיש לא שמח תדבר עם ההורים על כך ותבקש מהם את עזרתם להביא אותך לידי שמחה ולסלק כל עצבות.
שאלה: קרם ידיים בפסח: רציתי לדעת האם קרם ידיים צריך הכשר לפסח?
תשובה: יש חוששים לסוך בפסח בדבר שיש בו חשש חמץ אע"פ שאינו ראוי לאכילת כלב, אך המקילין סומכים על רוב הפוסקים המתירים. עם זאת ידיים הבאות במגע עם אוכל מן הראוי לשוטפן היטב לפני כן.
שאלה: תרופות בחוה"מ פסח: האם יש בעיה להשתמש בתרופות בצורת משחה בחוה"מ, גם אם אינם כשרות לפסח? האם מותר להשתמש בואזלין ("טהור") לשפתיים, שאין עליו כל ציון כשרות, בחוה"מ פסח? האם מותר לבלוע כדורים לצורך ריפוי זיהום חיצוני בחוה"מ פסח גם אם אין להם כל ציון כשרות? (כבר קניתי את הכדורים ואיני יודעת אם הרופאה תוכל להציע לי תחליף כשר).
תשובה: משחה חיצונית מותרת. אולם מה שנמרח על השפתיים נבלע גם בפה ולכן יש להקפיד שם יותר. לכתחילה יש לבלוע רק כדורים כשרים. כשאין תחליף והתרופה נחוצה גם בפסח, אם אין לה טעם או שטעמה פגום מותר לבולעה בפסח.
שאלה: צמידים ברגליים: בבית ספר של אחותי אסרו לשים צמידים ברגליים. אני לא הבנתי למה? אני שמה צמידים בידיים וברגליים הייתי רוצה לקבל תשובה האם מותר או אסור?
תשובה: לכל בי"ס יש מדיניות חינוכית משלו. כנראה שבביה"ס של אחותך גילו המחנכים תופעה של לבוש והופעה לא צנועים לכן גדרו גדר בדבר ואסרו את הצמידים ברגליים.
שאלה: לימודים לבחינה בעת חול המועד: פנה אלי תלמיד בביה"ס התיכון הממלכתי ושאל אם מותר לו ללמוד ולתרגל בכימיה לקראת בחינה מסכמת חומר של שנתיים שתיערך מייד לאחר חול המועד. הוא הסביר לי שאסורה עליו כתיבה משום שזהו חג. האם קיים איסור כזה? מה עצתך? האם קיימת אפשרות שיוכל ללמוד ולהתכונן בבחינה שהיא כ"כ חשובה לעתידו? ב - רכזת הכימיה תיכון אליאנס רמת אביב.
תשובה: אכן כתיבה אסורה במועד לכל הדעות, אך כתיבה הכרחית (כשיש חשש לשכחת דברים נחוצים שהנזק שלהם הוא בלתי הפיך) מותרת. המקרה שהצגת נכלל בקטגוריה זאת. עוד בנושא זה מאת הרב. לתשובת הרב זלמן מלמד.
שאלה: הלכות איפור בחג: מהן ההלכות והדינים לגבי שימוש באיפור בחג שלא חל בשבת? האם ל"ט אבות המלאכה תקפות גם בחגים?
תשובה: אין בין שבת ליו"ט אלא אוכל נפש בלבד.
שאלה: הנחת תפילין בחול מועד: למדתי מזמן במסכת ביצה כי לא מניחים תפילין בשבת משום שאין שני אותות מתקיימים ביום אחד, ולכן לא מניחים תפילין בשבת. אך מדוע אין מניחים תפילין ביום טוב הרי לא נאמר ביום טוב "אות"? וכן מדוע לא מניחין תפילין בחול המועד?
תשובה: השו"ע בסימן ל"א אומר שבשבת ויום טוב אסור להניח תפילין, מפני שהם עצמם אות ואם מניחים בהם אות אחר היה זלזול לאות שלהם. כן הוא אומר כי בחול המועד גם כן אסור להניח תפילין מהטעם הזה בעצמו, שימי חול המועד גם הם אות. הרמ"א מוסיף שיש אומרים שחול המועד חייב בתפילין וכן נוהגים בגלילות אלו להניחם במועד ולברך עליהם. ומסכם המשנה ברורה שיום טוב נקרא אות כיוון שבפסח מצרים כתוב "אות" והוקשו כל מועדי ה  בפרשת אמור. חול המועד לדעה אחת נקרא אות כיוון שיש בו אכילת מצה וישיבת סוכה, ולדעה שניה לא נקרא אות כיון שמותר בעשיית מלאכה מהתורה. הרב רואי מרגלית. לתשובת הרב אליעזר מלמד. לתשובת הרב דב ליאור. לתשובת הרב זלמן מלמד.
שאלה: מרגרינה בפסח: האם דין מרגרינה בפסח כדין שמן שעשוי מקטניות?
תשובה: כן.
שאלה: חתונה בין כסה לעשור: האם לאשכנזים מותר להתחתן בתקופה שבין כסה לעשור? האם יש הלכות חתונה מיוחדות לתאריכים אלו?
תשובה: בעשרת ימי תשובה נוהגים רבים שלא לערוך בהם נישואין (קצור שו"ע, מטה אפרים, חכמת שלמה), ויש שלא דקדקו בזה (שו"ת ר' עזריאל הילדסהיימר, יחוה דעת). ובמקום הכרח ניתן לערוך נישואין לכל הדעות. ספר "הנישואין כהלכתם". הרב רואי מרגלית.
שאלה: ערל בסעודת יום-טוב: האם מותר להזמין לסעודת יו"ט גוי שנמצא בתהליכי גיור (הענין אינו נוגע לביטול שמחת יו"ט - סי תקי"ב בה"ל)?
תשובה: הרב בניה ברונר בצהר גליון י"ד אביב תשס"ג כתב בירור הלכה בנושא זה והתיר הזמנת גוי העומד להתגייר ביו"ט.
שאלה: חיים ללא כתובה: לאחרונה הובא לידיעתי שכסבו וסבתו של ארוסי עלו לארץ בשנות ה- 70 הם לא הורשו לקחת עמם את כתובתם, מפני שהיתה כתובה בעברית בכתב יד. למי אני אמורה לפנות ע"מ להנפיק להם כתובה חדשה? האם עלי להמציא הוכחות לכך? שניהם יהודים כמובן ונישאו כדת וכדין.
תשובה: יש אפשרות לכתוב כתובה חדשה אולם היא לא תוכל לשמש כתחליף לכתובה המקורית. על ארוסך לפנות לביה"ד באזורו יחד עם סבך וסבתך ע"מ לברר את יהדותם או לשאול את רשם הנישואין באזורו מה הדרך הפשוטה ביותר לבירור יהדותם. בדרך כלל הפרוצדורה פשוטה ונוחה.
שאלה: איך מגעילים כלי של שמן?: מדוע כלי שטגנו בו בשמן, ניתר ע"י הגעלה במים רותחים, והרי השמן הרותח מגיע לטמפרטורה גבוהה מטמפרטורת המים הרותחים. שכן "כבולעו כך פולטו"?
תשובה: הדרוג של הכלים השונים אינו לפי דרגת הטמפרטורה שלהם אלא לפי סוג הבישול.
שאלה: כותש שום נפרד לבשרי וחלבי: האם מותר להשתמש בכותש שום לשום שנחתך בסכין בשרי וגם לשום שנחתך בסכין חלבי?
תשובה: לא.
שאלה: לפתוח בקבוק של קולה: האם יש בפתיחת בקבוק קולה מפלסטיק בשבת משום מחתך?
תשובה: אין כאן מחתך כי אינו מקפיד על חיתוך מסוים אלא לחלוץ את הפקק.
שאלה: ביצה עם דם: האם בבשול ביצים יש לחוש משום נותן טעם אם יש ביצה עם דם? מה לעשות אם לא יודעים?
תשובה: בימינו אין חוששים לכך כי רוב רובם של הביצים אינן מופרות וכשיש דם רק הדם אסור ולא כל הביצה והוא בטל ב-60.
שאלה: צביעת מים באסלה: האם בתכשיר המחטא את המים בבית השמוש כשמורידים את המים, יש משום צובע?
תשובה: כן, עובדה שאדם העדיף לרכוש תכשיר צובע ולא תכשיר שקוף.
שאלה: אשה הרה בבית העלמין: האם קיימות הגבלות לגבי אבלות של אישה הרה על הורים, אחים או צאצאים? מדוע אסור לאישה הרה או לאחר לידה להכנס לבית עלמין?
תשובה: אין איסור הלכתי לאשה הרה להכנס לבית עלמין אך על פי הסוד יש נזהרים בזה כי יש לכך איזה השפעה רוחנית לא טובה. ואולם מי שבכל זאת רוצה להכנס לא צריך למנוע ממנה ולא לריב על כך.
שאלה: השכרת רכב בשבת: חברי פתח לפני כחודש עסק להשכרת רכב ונודע לו שלא פשוט כל כך לקבל כסף על השכרה לשבת. מה הדין אם ההשכרה לא הייתה במיוחד לשבת אלא לשבוע?
תשובה: יש מקרים שבהם השכרה כולל שבת מותרת אבל לא בכל מקרה ולכן שיעשה שאלת חכם מפורטת על סוגי המקרים שהוא נתקל בהם. יש הרבה חברות רכב שעושות את זה (כך לפחות הן אומרות בפרסומות שלהן) וזה לא צריכה להיות בעיה. הרב חיים כץ.
שאלה: כשרות במילואים: אני חוזר בתשובה שמקפיד באכילת כשרויות מהודרות (בד"ץ) בלבד. איך עלי להתמודד עם המילואים שמתקרבים?
תשובה: הרבה מוצרים בצבא הם כשרים למהדרין אך העיקר הוא מי הטבח במקום שאתה נמצא ועם הוא אדם מהימן שמקפיד על הכשרות אפשר להקל ולאכול גם בכשרות רגילה. ולהדר במצות השמירה על עם ישראל ועל ארץ ישראל ומצווה זו שקולה ככל המצוות.
שאלה: ספרים לא טובים בבית הכנסת: אחד המתפללים אצלנו בבית הכנסת החליט לתרום כמות גדולה מתוך ספריו הפרטיים לבית הכנסת. בין הספרים ישנם תנ"ך קסוטו וספרי תפילה ולימוד של הקראים. האם מותר להחזיק ספרים כאלו בבית הכנסת, ומה עושים בהם אם אסור?
תשובה: "ספר הקראים" אין מקומו בביהכנ"ס. לא עיינתי בכל פרושו של קאסוטו ואיני יודע אם מקומו בביהכנ"ס או לא. לתשובה נוספת של הרב בנושא לחץ כאן. תשובת הרב זלמן מלמד.
שאלה: עניית אמן אחר ברכת הילד: מאיזה גיל מותר לענות אמן אחר ברכת הילד, ואיך להתנהג כאשר ילד קטן יותר?
תשובה: משעה שהילד מבין מהי ברכה. אין הגדרה ברורה לגיל זה תלוי בהתפתחותו של כל ילד וילד על כל פנים עם הכוונה לחנך אותו לברכה אפשר לענות אמן מדין חנוך.
שאלה: היכן משה רבינו בהגדה של פסח?: מדוע משה רבינו, מושיען של ישראל במצרים ונותן התורה אינו מוזכר כלל ועיקר בהגדה של פסח? מה המסר בכך?
תשובה: "אני ולא מלאך. אני ה' ולא אחר". זהו הרעיון המרכזי של חג הפסח שהגאולה הייתה כולה בידי ה' ללא תערובת מעשה אנוש ולכן ה' הוא גם שקבע את תוכנית הגאולה ותכניה. מכאן האיסור החמור של חמץ אפילו במשהו.
שאלה: הלל לכבוד עצמאותינו: האם ביום העצמאות וביום ירושלים אומרים הלל?
תשובה: ביום העצמאות יש מחלוקת אם לברך על ההלל, ביום ירושלים מוסכם על הכל שיש לברך.
שאלה: חמץ שלא נמכר - לסמוך על מכירת הרבנות?: האם אדם שנאנס ולא מכר את חמצו יכול לסמוך על מכירת החמץ שנעשית מדי שנה על ידי הרבנים הראשיים לישראל?
תשובה: אין לרבנות הראשית ולא לכל גוף רבני כל סמכות למכור את חמצו של אדם פרטי. הרה"ר מוכרת את החמץ של המדינה ולא של האזרחים.
שאלה: עונש מוות בימינו: כיצד אדם יהודי אמור להתייחס למתן עונש מוות (בישראל או בחו"ל) ליהודי? האם היום ניתן לממש עונש כזה? באילו עבירות הדבר ניתן?
תשובה: גם בזמן הסנהדרין עונש מוות היה נדיר ביותר ורק במקרים ודאיים ביותר כשהיו שני עדים והתראה. דבר כזה היה קורה אולי פעם ב-70 שנה אם בכלל. בימינו אין סנהדרין ואין דנים עונשי מוות בישראל. מה לעשות עם מחבלים שנתפסים?
שאלה: זרעי פשתן בפסח: האם זרעי פשתן נחשבים לחמץ ואסורים לאכילה בפסח?
תשובה: זרעי פשתן אינם חמץ, אך אם קונים אותם באריזה יש לוודא כשרות לפסח, כי אולי מערבים חומרים נוספים (שימור או טעם וריח) שהם חמץ. הרב חיים כץ.
שאלה: לא עליתי לתורה - אני גוי?: אני בן 13 ושלושה חודשיים. החלטתי לא לעלות לתורה, בגלל שלא התחברתי לטקס, אחרי צפייה בעליה לתורה של בן משפחה. אני תוהה האם עדיין אפשר לעלות לתורה? אני חושב על העלייה לתורה בגלל שקראו לי "גוי", בגלל שלא עליתי לתורה. זו גם השאלה השנייה שלי. האם מי שלא עלה לתורה לא נחשב יהודי? יש לציין כי עשיתי ברית מילה.
תשובה: חס ו אינך גוי ואולי קראו לך כך על דרך ההלצה כמו שגוי לא עולה לתורה. אף פעם לא מאוחר ואפשר לעלות לתורה וזה לא קשור בכלל אם אתה דתי או לא, אלא שזו חויה מרוממת כיהודי לשמור על המסורת וקשר הדורות ולעלות לתורה בבר המצוה, ואין בזה שוב דבר מחייב. ושיהיה לך במזל טוב ותצליח בלימודיך ובמעשה ידיך. הרב חיים כץ.
שאלה: פינוי מאחזים שיש בהם ילדים: האם ראוי שילדים קטנים ישתתפו באחיזה בישובים או מאחזים העומדים לפינוי?
תשובה: ילדים קטנים שמראות של מאבק יכולים להשפיע עליהם לרעה מן הנכון שלא יהיו נוכחים באותה שעה. אנו תפילה לרבונו של עולם שנמשיך להאחז יותר ויותר בארץ חיינו ארץ ד' וצרה זו נוושע ישועה גדולה. עוד בנושא זה מאת הרב. מה עוד ניתן (היה) לעשות למניעת הגירוש?
שאלה: נטחן ונאפה לאחר הפסח: לאחרונה רבו המוצרים עליהם מופיע "נטחן ונאפה לאחר הפסח". מהו המקור לענין זה אם אנו עושים מכירת חמץ? האם ראוי להקפיד בכך? מי שכבר הקפיד בכך האם כדי להתיר בזה צריך לעשות התרה?
תשובה: זוהי חומרה שנובעת מחשש שהחמץ לא נמכר, או שנמכר לא במכירה גמורה ושלימה. תלוי ממי קונים ותלוי מי המחמיר, לא כל אדם צריך להחמיר. אין צורך לעשות התרה. הרב חיים כץ.
שאלה: אזכרה על מי שנעלם בים: אני מורה דתי בבית ספר תיכון חילוני. אחד מן המורים (נשוי עם ילדים) נעלם תוך כדי צלילה בים סוף לפני כשנה במהלך חופשת הפסח. באזור האסון נמצאה מסכת חמצן קרועה והיא זוהתה כשלו, מכל מקום המורה נעלם בים וגופתו לא נמצאה עד היום. בבית הספר עורכים יום זיכרון למורה וביקשו ממני להספיד. מה עושים? האם מותר להספיד מי שנעלם ולא חזר? כיצד להספיד? מה לומר? האם ההלכה מתייחסת לאדם כזה כמי שמת?
תשובה: קביעת המוות צריכה להעשות ע"י בית דין מוסמך שבסמכותו להתיר עגונות. אם הדבר נעשה כבר אין בעיה בהספד. אם הדבר טרם נעשה אפשר לדבר על העדרותו ולהעריך את אישיותו וכו' ללא האזכרות הרגילות הנהוגות במת כגון אמירת קדיש, אזכרה וכדו'.
שאלה: הכשרת פלטה לפסח: ראיתי שבמקום שבו נהוג לשים על הפלטה חלות לחימום לפני שבת יש להכשיר את הפלטה בליבון. האם זה נכון? האם כשהטמפרטורה של הפלטה לא גבוהה ג"כ יש ללבן? איך מלבנים פלטה?
תשובה: אם חום הפלטה עצמה אין בו בכדי ללבן עד שקש נשרף עליו, יש לצפותה בנייר מתכת.
שאלה: אכילה אצל מי שאינו טובל את כליו: בהמשך לתשובה בנושא איסור שימוש בכלים לא טבולים רציתי לשאול: שמעתי מהרב שלי שרק כלים שהם שלי חייבים טבילה ולכן יהיה אפשר כן לאכול ולשתות אצל חברים ומשפחה שלא טובלים את כליהם. האם זה נכון?
תשובה: חובת הטבילה מוטלת על בעלי הכלים. אולם אין לאכול בכלי לא טבול גם אם הוא של אחרים. בשעת הדחק כשאדם אנוס הוא יכול לסמוך על כך שחובת הטבילה אינה עליו. עיין באהלה של תורה ח"א סי' יט.
שאלה: לימוד מהר"ל והרב קוק בגיל צעיר: שמעתי שיש בעיה לנער שעוד לא בן ישיבה ללמוד מהר"ל או את תורת הרב קוק בגלל שזה דברים שצריך ללמוד בשלב מאוחר יותר כדי לבנות את האישיות טוב יותר רציתי לשאול את דעת הרב בנושא
תשובה: אכן המהר"ל הוא עמוק וצריך להיות בשל ללמוד מהר"ל. אבל אם נער בגיל התיכון רוצה לנסות ללמוד מהר"ל אין לאסור זאת עליו. רק עליו לגשת ללימוד מתוך הכרה שהדברים עמוקים ובוודאי כאשר יגדל יותר יבין את הדברים בצורה יותר עמוקה. והוא הדין לדברי הרב קוק, אם נער לומד את דברי הרב ומרגיש שהדברים מרוממים אותו ימשיך לעסוק בהם אבל תוך ההכרה האמורה לעיל. איך מתחילים ללמוד את כתבי הרב זצ"ל?
שאלה: לשון נקיה בכיתה ד: אני מחנכת כיתה ד בבי"ס ממ"ד. נתקלתי בתופעה חמורה מאוד של תלמיד כיתה ד אשר אינו שומר על שפה נקייה,קרי, מקלל גסות נמרצות ומכנה את חבריו לכיתה בשמות גנאי. המקרה החמור מכל היה כאשר התלמיד נתפס עם תמונות (קלפים) לא צנועות שהיו מביכות בקלות גם אדם מבוגר. אודה לך באם תסייע לי בנושא זה.
תשובה: אין כל ספק שהילד הזה הוא בבעיה וזקוק לעזרה כדי לדעת מה הגורם לבעיה צריך לדבר איתו ולשמוע ממנו על המצב בבית ובסביבה שהוא נמצא בה. על כן מקודם לכל תגובה על התנהגותו צריך לשוחח איתו וליצור אצלו אמון שהוא ירצה לספר על עצמו, ואחר שתתקבל תמונת המצב שלו רק אז אפשר יהיה לטפל נכון בהתנהגותו. צריך לזכור שהוא ילד קטן ועדיין אינו מבין את המשמעות של התנהגותו. אם לא ניתן להכנס לעומק הבעיה אזי צריך לשוחח איתו ולהסביר לו כמה התהגותו מזיקה לו בעצמו ושבית הספר לא מוכן להתנהגות כזו ואם הוא ימשיך בזה את תאלצי להגיב בחומרה.
שאלה: תענית בכורות שפיספסתי: עד השנה לא ידעתי כי אב צריך להתענות או לסיים מסכת עבור בנו בכורו בתענית בכורות, ולא עשיתי זאת. פסח החולף היה ב ה השלישי בחיי בני. האם יש ת לתעניות שפספסתי?
תשובה: מה שהיה היה. אם השתתפת בסיום גם ללא ידיעת היותך חייב, נפטרת מהצום. להבא תקפיד לסיים מסכת בעצמך או להשתתף בסיום ולחילופין לצום.